Babelscape/SREDFM huggingface dataset:
Γεώργιος Οστρογκόρσκι

Ο Γεώργιος Οστρογκόρσκι ("Гео́ргий Алекса́ндрович Острого́рский", Αγία Πετρούπολη, 19 Ιανουαρίου 1902 – Βελιγράδι, 24 Οκτωβρίου 1976) ήταν Ρώσος βυζαντινολόγος. Θεωρείται ως ένας από τους γνωστότερους βυζαντινολόγους τους 20ού αιώνα και ο τελευταίος εκπρόσωπος της σειράς των Ρώσων βυζαντινολόγων του 19ου-20ού αιώνα.
Επιδημιολογία

Επιδημιολογία είναι η μελέτη της κατανομής και της εξέλιξης διαφόρων νοσημάτων στον ανθρώπινο πληθυσμό (περιγραφική επιδημιολογία) και των παραγόντων που τις διαμορφώνουν ή μπορούν να τις επηρεάσουν (αναλυτική επιδημιολογία). 
Ο ενεργός επιδημιολόγος που εργάζεται σε τομείς η θεματολογία των οποίων εκτείνεται από πρακτικά ζητήματα, όπως η διερεύνηση μίας επιδημίας, μία περιβαλλοντική έκθεση και η αγωγή υγείας, μέχρι πιο θεωρητικά, όπως η ανάπτυξη στατιστικών, μαθηματικών, φιλοσοφικών, βιολογικών και ψυχοκοινωνικών θεωριών. Έτσι, οι επιδημιολόγοι ασχολούνται σε μία σειρά τύπων επιστημονικής μελέτης –από μελέτες παρατήρησης έως πειραματικές μελέτες- με σκοπό τον προσδιορισμό αμερόληπτων σχέσεων μεταξύ εκθέσεων, όπως η διατροφή, οι βιολογικοί παράγοντες, το άγχος , και του αποτελέσματος, όπως π.χ. μία ασθένεια, η υγεία κ.τ.λ. Στη σύγχρονη επιδημιολογία, χρησιμοποιούνται μέθοδοι και τεχνικές από την Πληροφορική της Υγείας.

Οι επιδημιολόγοι εργάζονται σε ένα εύρος περιβαλλόντων. Μερικοί εργάζονται στο «πεδίο», δηλαδή στην κοινότητα, συχνά σε μία υπηρεσία Δημόσιας υγείας και αποτελούν συχνά τον ακρογωνιαίο λίθο στη διερεύνηση επιδημιών/επιδημικών εξάρσεων. Άλλοι εργάζονται σε εθνικά κέντρα Δημόσιας Υγείας ή σε μη κερδοσκοπικά ινστιτούτα/ιδρύματα. Στην Ελλάδα, δραστηριοποιούνται ο Εθνικός Οργανισμός Δημόσιας Υγείας (πρώην Κέντρο Ελέγχου και Πρόληψης Νοσημάτων, ΚΕ.ΕΛ.Π.ΝΟ.,) και η Εθνική Σχολή Δημόσιας Υγείας (Ε.Σ.Δ.Υ.).Ο όρος «τρίγωνο της επιδημιολογίας» χρησιμοποιείται για την περιγραφή του τριγώνου «παράγοντας», «περιβάλλον» και «υποδόχο».
Δημήτριος Ομπολένσκυ

Ο Δημήτριος Ομπολένσκυ ("Дми́трий Дмитриевич Оболе́нский", 1 Απριλίου 1918 - 23 Δεκεμβρίου 2001) ήταν Ρώσος ιστορικός που εγκαταστάθηκε στη Μεγάλη Βρετανία και έγινε καθηγητής της ρωσικής και βαλκανικής ιστορίας στο πανεπιστήμιο της Οξφόρδης και συγγραφέας διαφόρων ιστορικών έργων.
Ζαν Μορεάς

[[Προτομή]] του Ζ. Μορεάς στον Εθνικό Κήπο - ΑθήναΟ Ιωάννης Παπαδιαμαντόπουλος ή γνωστότερος με το καλλιτεχνικό ψευδώνυμο Ζαν Μορεάς -Jean Moréas-, (15 Απριλίου 1856-Παρίσι 30 Μαρτίου 1910) ήταν Έλληνας ποιητής και λογοτέχνης. Έγραψε ποιήματα στα ελληνικά και τα γαλλικά αλλά είναι περισσότερο γνωστός για τη συνεισφορά του στα γαλλικά γράμματα με το ψευδώνυμο Ζαν Μορεάς.
Νίκος Σηφουνάκης

Ο Νίκος Σηφουνάκης (21 Δεκεμβρίου 1949) είναι Έλληνας αρχιτέκτονας και πολιτικός. Έχει διατελέσει βουλευτής και υπουργός με το ΠΑΣΟΚ, καθώς και ευρωβουλευτής. Συμμετείχε ενεργά στην αντίσταση κατά της χούντας των συνταγματαρχών, ως στενός συνεργάτης του Αλέξανδρου Παναγούλη.
Πρόεδρος της Ελβετικής Συνομοσπονδίας

Ο Πρόεδρος της Ελβετικής Συνομοσπονδίας (ιταλ. "Presidente della Confederazione", γαλλ. "Président de la Confédération", γερμ. "Bundespräsident") είναι μέλος του επταμελούς Ελβετικού Ομοσπονδιακού Συμβουλίου. Εκλέγεται για έναν χρόνο από την Ομοσπονδιακή Συνέλευση , έχει τυπικό και αντιπροσωπευτικό ρόλο και θεωρείται πρώτος μεταξύ ίσων ("primus inter pares") μεταξύ των μελών του Συμβουλίου. Κατά παράδοση, οι Πρόεδροι εκλέγονται κατά σειρά αρχαιότητας και ο Αντιπρόεδρος της μιας χρονιάς γίνεται Πρόεδρος την επόμενη.

Πρόεδρος για το 2021 είναι ο Γκι Παρμελέν.
Φλέβολαντ

Το Φλέβολαντ ή Φλεβολάνδη είναι η 12η και νεότερη επαρχία της Ολλανδίας και αποτελείται από το Νόορντοοστπολντερ, το Όοστελαϊκ και το Νότιο Φλέβολαντ. Και τα τρία αυτά πόλντερ δημιουργήθηκαν όταν οι Ολλανδοί "διεκδίκησαν" ξηρά από τη θάλασσα κατά τη διάρκεια του 20ού αιώνα. Η απόφαση για την ανακήρυξη του Φλέβολαντ ως ξεχωριστής επαρχίας ήρθε στις 27 Ιουνίου 1985 και κυρώθηκε την 1 Ιανουαρίου 1986, οπότε και η περιοχή κατέστη η 12η και νεαρότερη επαρχία της χώρας.
Στέλιος Τσιτσιμελής

Ο Στέλιος Τσιτσιμελής του Λάμπρου (1928 – 11 Ιουνίου 1997) ήταν δήμαρχος Αγρινίου, ο πρώτος εκλεγμένος μετά τη μεταπολίτευση.

Υπήρξε στέλεχος της ΕΔΑ και διετέλεσε δήμαρχος για 3 συνεχόμενες θητείες, το διάστημα 1975 έως 1986, υποστηριζόμενος από κόμματα της αριστεράς και το ΠΑΣΟΚ. Έδωσε βάρος στον πολιτισμό και επί των ημερών του ιδρύθηκε το 1981 το δημοτικό θέατρο της πόλης, το οποίο ήταν το πρώτο στην Ελλάδα, και που αργότερα εντάχθηκε στο θεσμό των ΔΗ.ΠΕ.ΘΕ (Δημοτικά Περιφερειακά Θέατρα).

Εξελέγη βουλευτής Αιτωλοακαρνανίας του ΠΑΣΟΚ στις εκλογές που διεξήχθησαν τον Ιούνιο του 1989 και επανεξελέγη στις επόμενες εκλογές του Νοεμβρίου του 1989. Διετέλεσε Περιφερειάρχης Ηπείρου (την περίοδο από τις 13 Οκτωβρίου 1993 ως τις 16 Οκτωβρίου 1996).

Τον Ιούνιο του 2008 ο δήμος Αγρινίου έδωσε το όνομά του στο Πνευματικό Κέντρο της πόλης.
Τηλεπικοινωνιακός δορυφόρος

thumb|250px|Ο αμερικανικός τηλεπικοινωνιακός δορυφόρος MILSTAR
Τηλεπικοινωνιακός δορυφόρος ονομάζεται ο μη επανδρωμένος τεχνητός δορυφόρος ("unmanned artificial satellite"), μέσω του οποίου παρέχονται υπηρεσίες μεγάλων αποστάσεων, όπως τηλεοπτικής και ραδιοφωνικής μετάδοσης, τηλεφωνικών επικοινωνιών και συνδέσεων ηλεκτρονικών υπολογιστών.

Οι δορυφόροι έχουν τη μοναδική δυνατότητα να παρέχουν κάλυψη μεγάλων γεωγραφικών περιοχών και να διασυνδέουν μακρινούς και δυσπρόσιτους τηλεπικοινωνιακούς κόμβους και γι' αυτό τα δορυφορικά δίκτυα αποτελούν σήμερα αναπόσπαστο τμήμα των περισσότερων τηλεπικοινωνιακών συστημάτων. Τις τελευταίες δεκαετίες η τεχνολογία των δορυφορικών συστημάτων συνεχώς προοδεύει και η χρήση γεωσύγχρονων δορυφόρων για επικοινωνίες μεγάλων αποστάσεων αναπτύσσεται ταχύτατα.

Σήμερα, η εξοικείωση των ηλεκτρονικών μηχανικών με τη δορυφορική τεχνολογία, τις δορυφορικές επικοινωνίες και τις δορυφορικές ζεύξεις καθίσταται αναγκαία, καθώς οι δορυφορικές τηλεπικοινωνίες αναμένεται να παίζουν συνεχώς μεγαλύτερο ρόλο στα σύγχρονα τηλεπικοινωνιακά συστήματα. Οι δορυφόροι έχουν προωθήσει σημαντικά την επικοινωνία με την δημιουργία παγκόσμιων τηλεφωνικών συνδέσεων, ενώ χάρη σε αυτούς γίνονται εφικτές ραδιοφωνικές και τηλεοπτικές μεταδόσεις σε πραγματικό χρόνο. Ένας δορυφόρος λαμβάνει σήμα μικροκυμάτων από έναν επίγειο σταθμό ("uplink"), κατόπιν ενισχύει και αναμεταδίδει το σήμα σε έναν σταθμό λήψης στη γη σε διαφορετική συχνότητα (η κατιούσα σύνδεση). Ένας δορυφόρος επικοινωνίας τοποθετείται σε γεωσύγχρονη τροχιά, πράγμα που σημαίνει ότι τίθεται σε τροχιά με την ίδια ταχύτητα με την οποία περιστρέφεται η Γη. Ο δορυφόρος μένει στην ίδια θέση σχετικά με την επιφάνεια της Γης, έτσι ώστε ο σταθμός αναμετάδοσης δεν θα χάσει ποτέ την επαφή με τον δέκτη.
Τζοακίνο Γκρέκο

Ο Τζοακίνο Γκρέκο (ιταλικά: "Gioachino Greco", λατινικά: "Joachimus Graecus", περ. 1600 – περ. 1634) ήταν Ιταλός σκακιστής και συγγραφέας. Υπήρξε ίσως ο σημαντικότερος γκρανμαίτρ του 17ου αιώνα και ένας από τους σπουδαιότερους παίκτες στην ιστορία του παιχνιδιού.
Έφη Θώδη

Η Έφη Θώδη (Βραγκιανά Καρδίτσας, 18 Ιανουαρίου 1964) είναι Ελληνίδα τραγουδίστρια παραδοσιακών και δημοτικών τραγουδιών.
Μάμμαρι

Το Μάμμαρι είναι κοινότητα της επαρχίας Λευκωσίας στην Κύπρο.

Ο οικισμός βρίσκεται εντός της Νεκρής Ζώνης. Επιπλέον, κατά τη διάρκεια της τουρκικής εισβολής του 1974, ο τουρκικός στρατός κατέβαλε μέρος της διοικητικής έκτασης του χωριού. Το έδαφος αυτό ανήκει εκ του νόμου (de jure) στην Κυπριακή Δημοκρατία, ενώ εκ των πραγμάτων (de facto) ανήκει στο μη αναγνωρισμένο κράτος της Τουρκικής Δημοκρατίας Βορείου Κύπρου.
Φρανκ Μπαϊνιμαράμα

Ο αρχιπλοίαρχος Φρανκ Μπαϊνιμαράμα ("Josaia Voreqe Bainimarama" ) CF, MSD, OStJ, 27 Απριλίου 1954-) είναι στρατιωτικός από τα νησιά Φίτζι, ο οποίος ηγήθηκε πραξικοπημάτων το 2000 και το 2006.

Στις 22 Σεπτεμβρίου 2014 ορκίστηκε ως πρωθυπουργός των Φίτζι μετά τη νίκη του κόμματός του, Πρώτα τα Φίτζι στις γενικές εκλογές. Στις γενικές εκλογές του 2018 το κόμμα του Πρώτα τα Φίτζι κέρδισε ξανά την αυτοδυναμία και ο ίδιος ορκίστηκε στην πρωθυπουργία για νέα θητεία στις 20 Νοεμβρίου 2018.
Βριλήσσια

Τα Βριλήσσια είναι αστική περιοχή και δήμος στην περιφέρεια του Βορείου Τομέως Αθηνών της Περιφέρειας Αττικής. Καταλαμβάνουν έκταση 3,8 τ.χμ., έχουν πληθυσμό 30.741 κατοίκους, σύμφωνα με την απογραφή του 2011 και αναπτύσσονται σε υψόμετρο κέντρου 295 μ.

Η περιοχή είναι άρρηκτα συνδεδεμένη ιστορικά με το Πεντελικό όρος ενώ η δημιουργία του παραδοσιακού οικισμού ανάγεται στο 1930 στη θέση Πάτημα για την αποκατάσταση ακτημόνων προσφύγων καλλιεργητών, εντασσόμενος στα διοικητικά όρια της τότε Κοινότητος Χαλανδρίου μεταξύ Παλλήνης, Αθήνας και Κηφισιάς.

Πυρήνας του σύγχρονου συνοικισμού είναι ο Ιερός Ναός Αναλήψεως του Κυρίου στην κεντρική πλατεία και καθίσταται προσβάσιμος μέσω του σιδηροδρομικού δικτύου από τους σταθμούς του Μετρό και του Προαστιακού Πεντέλης και Δουκίσσης Πλακεντίας, στους ομώνυμους κόμβους 12 και 13 της Αττικής Οδού.

Με την εφαρμογή της διοικητικής διαίρεσης Καλλικράτης το 2011 ουδεμία μεταβολή επήλθε στο δήμο, αν και συχνά αναπόσπαστο κομμάτι θεωρείται η έκταση του γειτονικού οικισμού της Πλακεντίας, μαζί με την παραρεμάτια ζώνη. Δήμαρχος των Βριλησσίων εξελέγη για το 2014-2019 ο Ξένος Μανιατογιάννης, ο οποίος επανεξελέγη το 2019.
Φολόη

:"Σχετικά με την ονομασία Κάπελη, δείτε: Κάπελη"

Το οροπέδιο της Φολόης βρίσκεται στις νοτιοδυτικές κάτω απολήξεις του όρους Ερυμάνθου επί των οροπεδίων Φολόης και Πηνείας. Εμπίπτει διοικητικά στους Δήμους Λασιώνος και Φολόης και στα όρια των Δήμων Λαμπείας και Ωλένης.
Στο οροπέδιο απαντάται ένα από τα μεγαλύτερα δάση βελανιδιών. Καλύπτει μια έκταση 42 χιλιάδων στρεμμάτων και είναι από τα λίγα αμιγώς σπερμοφυή σε ολόκληρη την Ευρώπη. 
Το δάσος της Φολόης ή αλλιώς της Κάπελης βρίσκεται μέσα στις λεκάνες απορροής των ποταμών Ερυμάνθου και Πηνειού. Οι δυσμενείς κλιματικές και εδαφικές συνθήκες προσδίδουν στο δάσος προστατευτικό χαρακτήρα τόσο στο έδαφος όσο στις καλλιέργειες και στα έργα πολιτισμού, από τα οποία διέρχονται οι ποταμοί Αλφειός και Πηνειός. Το δασικό σύμπλεγμα Κάπελης-Φολόης με μέσο ύψος 600 μέτρα είναι ένα πλούσιο οικοσύστημα με πλούσια χλωρίδα και πανίδα. Το κυνήγι επιτρέπεται στην περιοχή από 20 Αυγούστου έως τα τέλη Φεβρουαρίου ύστερα από απόφαση του Υπουργού Γεωργίας, η οποία καθορίζει τα είδη ζώων που επιτρέπεται το κυνήγι τους. Υπάρχουν ζώνες που επιτρέπεται το κυνήγι και σε κάποιες περιοχές που απαγορεύεται για να μπορούν τα ζώα και τα πουλιά να πολλαπλασιάζονται. Τα αναπαραγόμενα είδη είναι ο φιδαετός Circaetus gallicus, ο χρυσαετός Aquila chrysaetos, ο πετρίτης Falco peregrinus, ο μπούφος Bubo bubo, η αλκυόνη Alcedo atthis, ο λευκονώτης Dendrocopos leucotos και ο μουστακοτσιροβάκος Sylvia rueppelli. Τα επιτρεπόμενα είδη κυνηγιού είναι ο λαγός, η ορεινή πέρδικα, τα αγριογούρουνα στην περιοχή του Ερυμάνθου, αποδημητικά πουλιά, αγριοπερίστερα, φάσες μπεκάτσες, τρυγόνια κ.ά. 

Από το δάσος σήμερα καλύπτονται μερικώς οι ατομικές ανάγκες σε καυσόξυλα και οι μικροεπαγγελματικές ανάγκες σε στρογγυλή ξυλεία των κατοίκων της περιοχής Δασαρχείου Πύργου, πλην όμως η ετήσια παραγωγή δεν καλύπτει επαρκώς τις ανάγκες.
Γεώργιος Τουπόου Ε΄

Ο Γεώργιος Τουπόου Ε΄ (4 Μαΐου 1948 - 18 Μαρτίου 2012) ήταν ο βασιλιάς των Τόνγκα από το 2006 ως το θάνατό του. Γιος του Ταουφααχάου Τουπόου Δ', έγινε Βασιλιάς μετά το θάνατο του πατέρα του, στις 11 Σεπτεμβρίου 2006.
Μαρίσκα Βέρες

Η Μαρίσκα Βέρες ("Mariska Veres", 1 Οκτωβρίου 1947- 2 Δεκεμβρίου 2006) ήταν Ολλανδή τραγουδίστρια, η οποία έγινε περισσότερο γνωστή ως επικεφαλής του συγκροτήματος της ποπ "Shocking Blue". 

Κόρη βιολονίστα, γεννήθηκε στη Χάγη και ξεκίνησε τη μουσική της καριέρα το 1964 με το συγκρότημα Les Mysteres, στη συνέχεια με τους Blue Fighters το 1966, τους Bumble Bees, τους Danny and his Favorites το 1967 και τους Motowns . Το 1968 έγινε μέλος των Shocking Blue και το 1969-1970 έκανε διεθνή επιτυχία με το τραγούδι «Venus».

Οι Shocking Blue διαλύθηκαν την 1 Ιουνίου 1974 και η Veres έκανε σόλο καριέρα μέχρι την επανασύνδεση του συγκροτήματος, το 1984. Ωστόσο, ένα από τα αρχικά μέλη του συγκροτήματος, ο Robbie van Leeuwen, έφυγε από το συγκρότημα, επειδή οι Bananarama με τη διασκευή του «Venus» σημείωσαν τεράστια επιτυχία. Η Veres έγινε μέλος του τζαζ συγκροτήματος The Shocking Jazz Quintet το 1993 και το 1993-2006 τραγουδούσε σε μια ακόμη μετενσάρκωση των Shocking Blue, ενώ ηχογράφησε και ένα album με τον Andrei Serban το 2003. Απεβίωσε από καρκίνο το 2006.
Ιωάννης Δημητριάδης-Πέζαρος

Ο επιφανής του Γένους Δάσκαλος Ιωάννης Δημητριάδης-Πέζαρος έδρασε στον Τύρναβο το 18ο αιώνα. Αρχικά εκπαιδεύτηκε στη σχολή που άκμαζε στην πατρίδα του, κατόπιν στα Γιάννινα και στη συνέχεια στο Άγιο Όρος, όπου και παρακολούθησε μαθήματα της νεότερης φιλοσοφίας. Από εκεί πήγε και δίδαξε, έπειτα από σχετική πρόσκληση, στην Τσαριτσάνη και το 1776 στο Λιβάδι.

Μετά δίδαξε στην περιώνυμη Σχολή του Τυρνάβου κατά την περίοδο από το 1782 μέχρι 1806. Στον Τύρναβο ο Πέζαρος χειροτονήθηκε ιερέας το 1790 και τιμήθηκε με το εκκλησιαστικό οφφίκιο του οικονόμου. Μαθητές του υπήρξαν διαπρεπείς λόγιοι, μεταξύ των οποίων και ο Κωνσταντίνος Κούμας.
Στον Τύρναβο διατηρούσε κοινόβιο για ξένους και φτωχούς μαθητές. Με λιτότητα και οικονομία, χωρίς να λείπουν τα αναγκαία, συζούσαν πάντα δέκα μέχρι δεκαπέντε ξένοι μαθητές. Από το πρωί μέχρι το βράδυ δίδασκε σ' όλες τις τάξεις, που πολλές φορές ανέρχονταν σε επτά. Εξαίρετος ήταν ο χαρακτήρας του, καθώς και ο τρόπος διδασκαλίας του. Η προσωπικότητα του σχολάρχη του Τυρνάβου εκθειάζεται και από πολλούς αξιόλογους λογίους σε επιστολές τους, στις οποίες επισημαίνεται το μέγεθος της ακτινοβολίας του μεγάλου τυρναβίτη δασκάλου.
:"Η αρχική έκδοση αυτού του άρθρου προέρχεται από την ιστοσελίδα http://www.tirnavos.gr και δημοσιεύτηκε στη Βικιπαίδεια μετά από άδεια."
Δανιήλ Δανιήλ

Ο Δανιήλ Δανιήλ (Τύρναβος, 1914 - Αθήνα, 1988) ήταν Έλληνας ζωγράφος. Το αρχικό επώνυμό του ήταν Αλεξάνδρου, αλλά έγινε γνωστός με το μικρό του όνομα Δανιήλ. Καταγόταν από φτωχή, αγροτική οικογένεια. Σε ηλικία 17 ετών μπήκε στην Ανωτάτη Σχολή Καλών Τεχνών (ΑΣΚΤ), στην Αθήνα, απ' όπου απεφοίτησε στα μέσα της δεκαετίας του ’30. Υπήρξε μαθητής του Βικάτου, ενώ διατήρησε καλλιτεχνική επαφή και με τον Παρθένη.

Το 1940 κέρδισε υποτροφία από την ΑΣΚΤ που όμως η επιστράτευση δεν του επέτρεψε να αξιοποιήσει. Το 1950 πήγε στη Γαλλία και στην Ιταλία για ανώτερες σπουδές. Το 1955 εκλέχθηκε, ύστερα από διαγωνισμό, διευθυντής του παραρτήματος της ΑΣΚΤ του Πανόρμου της Τήνου, όπου και παρέμεινε έως το 1970. Το 1972 εκλέχθηκε καθηγητής του εργαστηρίου γυμνού της παραπάνω Σχολής, όπου παρέμεινε έως το 1977 διδάσκοντας σχέδιο.

Ο Δανιήλ διετέλεσε μέλος κριτικών επιτροπών σε πολλές πανελλήνιες εκθέσεις, ενώ εθεωρείτο εμπειρογνώμων των έργων του Παρθένη. Έργα του παρουσίασε σε 20 ατομικές και 120 ομαδικές εκθέσεις, τέσσερις από τις οποίες στην Ευρώπη και μία στην Αίγυπτο. Πίνακές του βρίσκονται στην Εθνική Πινακοθήκη και σε πολλές ιδιωτικές συλλογές. Επίσης στις δημοτικές πινακοθήκες της Αθήνας, της Ρόδου, του Τυρνάβου, της Καλαμάτας, των Ιωαννίνων, της Χαλκίδας, της Πάτρας και την Πινακοθήκη της Εθνικής Τραπέζης.

:"Η αρχική έκδοση αυτού του άρθρου προέρχεται από την ιστοσελίδα http://www.tirnavos.gr και δημοσιεύτηκε στη Βικιπαίδεια μετά από άδεια."
Αφρικανική Ένωση

Η Αφρικανική Ένωση (ΑΕ) είναι ένας οργανισμός που αποτελείται από σχεδόν όλα τα 55 αφρικανικά κράτη (αναγνωρισμένα διεθνώς). Μέλος είναι και η Δυτική Σαχάρα, αλλά δεν αναγνωρίζεται διεθνώς. Έδρα του οργανισμού είναι η Αντίς Αμπέμπα, στην Αιθιοπία. Συστάθηκε το 2001 ως διάδοχος δύο οργανισμών που συγχωνεύτηκαν, της "Αφρικανικής Οικονομικής Κοινότητας" (ΑΟΚ) και του "Οργανισμού Αφρικανικής Ενότητας" (ΟΑΕ).

Απώτερος σκοπός της ΑΕ είναι να αποκτήσει ενιαίο νόμισμα και ενιαία αμυντική δύναμη, όπως και άλλους κρατικούς θεσμούς, συμπεριλαμβανομένου και ενός υπουργικού συμβουλίου για τον ηγέτη της ΑΕ. Σκοπός της ένωσης είναι να συνεισφέρει στη διασφάλιση της δημοκρατίας στην Αφρική, των ανθρωπίνων δικαιωμάτων και μιας βιώσιμης οικονομίας, ιδιαίτερα τερματίζοντας τις ενδοαφρικανικές διαμάχες και δημιουργώντας μια λειτουργική κοινή αγορά.
Κάρολος Α΄ Τόκκος

Ο Κάρολος Α΄ Τόκκος (1372 - 4 Ιουλίου 1429) ήταν κόμης παλατινός Κεφαλληνίας, Ζακύνθου (περίπου 1376-1429), δούκας Λευκάδας, Δεσπότης Ηπείρου (1411-1429) και βαρώνος της Βοστίτσας.
Αλέξανδρος Τυρναβίτης

Ο Αλέξανδρος Τυρναβίτης (1711 – 25 Νοεμβρίου 1761) ήταν Δάσκαλος του Γένους που γεννήθηκε το 1711 στον Τύρναβο. Μορφώθηκε υπό Ιωαννιτών δασκάλων και δίδασκε στη σχολή που ίδρυσε στην πατρίδα του ο Μητροπολίτης Λαρίσης Παρθένιος. Αργότερα προσκλήθηκε στη σχολή του Βουκουρεστίου, όπου και δίδαξε μέχρι του θανάτου του στις 25 Νοεμβρίου 1761.

Ο Τυρναβίτης έγραψε, σε αντίρρηση συγγραφής του θεολόγου Αλοϋσίου Ανδρούτζη από την Κύπρο, έργο από 150 φύλλα, που σώζεται ανέκδοτο στην Εθνική Βιβλιοθήκη της Ελλάδας, με τον τίτλο «"Του σοφωτάτου διδασκάλου κυρίου Αλεξάνδρου του εκ Τυρνάβου Λαρίσης, γυμνασιάρχου του εν Δακία ελληνομουσείου αντίρρησις, προς Αλοϋσιον Ανδρούτζην, Κύπριον λατινόφρονα, περί εκπορεύσεως του Αγίου Πνεύματος"».
Άρβυντας Ματσιγιάουσκας

Ο Άρβυντας Ματσιγιάουσκας ("Arvydas Macijauskas", 19 Ιανουαρίου 1980) είναι Λιθουανός πρώην επαγγελματίας διεθνής καλαθοσφαιριστής. Διαθέτοντας ύψος 193 εκατοστά, αγωνιζόταν στη θέση του Shooting Guard. 

Γεννήθηκε στην πόλη Κλάιπεντα.
Σπέτσες

Οι Σπέτσες είναι ιστορικό νησί του Αργοσαρωνικού κοντά στην Αργολική χερσόνησο, δεξιά της εισόδου του Αργολικού κόλπου. Το νησί πήρε το σημερινό του όνομα από τους Ενετούς αφού το ονόμασαν "Ίζόλα ντι Σπέτζια" που σημαίνει "Νησί των αρωμάτων" λόγω των πολλών λουλουδιών που υπήρχαν. Βρίσκεται σε απόσταση 1,5 μιλίου από την Ερμιονίδα και 50 μιλίων από τον Πειραιά. Από το Πόρτο Χέλι αναχωρούν καθημερινά ιπτάμενα δελφίνια και πλοιάρια για τις Σπέτσες. Το νησιωτικό σύμπλεγμα των Σπετσών απαρτίζουν πέντε ακόμη νησίδες: η Σπετσοπούλα, ο Άγιος Ιωάννης και οι δύο γειτονικές νησίδες του, καθώς και το Μικρό Μπούρμπουλο (Πετροκάραβο), λίγο πάνω από το βόρειο ακρωτήρι των Σπετσών.
Μπιλτχόβεν

Το Μπιλτχόβεν είναι δημοτικό διαμέρισμα του δήμου Ντε Μπιλτ στην επαρχία της Ουτρέχτης, στην Ολλανδία. Εδώ εδρεύει το Βασιλικό Ινστιτούτο για τη Δημόσια Υγεία και το Περιβάλλον (Ολλανδικά: "RIVM").
Βασιλικό Ινστιτούτο για τη Δημόσια Υγεία και το Περιβάλλον

Το Ολλανδικό Βασιλικό Ινστιτούτο για τη Δημόσια Υγεία και το Περιβάλλον (ολλανδικά: "Rijksinstituut voor Volksgezondheid en Milieu" ή "RIVM") είναι ένα ολλανδικό ινστιτούτο που δραστηριοποιείται στο χώρο της Δημόσιας Υγείας, του περιβάλλοντος και της φύσης. Είναι αυτόνομο τμήμα του ολλανδικού υπουργείου Δημόσιας Υγείας, Ευ Ζην και Αθλητισμού.
Φιόρδ

thumb|225px|Το φιόρδ Geirangerfjord στη Νορβηγία
Τα φιόρδ είναι μακρόστενοι θαλάσσιοι όρμοι με απότομες πλάγιες ακτές, που μοιάζουν με πλημμυρισμένα φαράγγια ποταμών και δημιουργήθηκαν πριν χιλιάδες χρόνια κατά το λιώσιμο των πάγων, μετά την τελευταία εποχή των παγετώνων, όταν το νερό της θάλασσας πλημμύρισε τις κοιλάδες που είχαν δημιουργήσει οι παγετώνες. Βρίσκονται κυρίως στις δυτικές ακτές της Νορβηγίας και στις ακτές της Χιλής, Φιόρδ υπάρχουν επίσης στην Αλάσκα, την Ανταρκτική, τον Καναδά, τη Γροιλανδία, τις Νήσους Φερόες, την Ισλανδία, την Καμτσάτκα, τη Νέα Ζηλανδία, τη Σκωτία και αλλού. Η παγετωνική διάβρωση έχει δημιουργήσει πολύπλοκους δαντελωτούς όρμους με μεγάλη εισχώρηση στην ξηρά: Το μήκος μερικών φιόρδ ξεπερνά τα 200 χιλιόμετρα και το βάθος τους τα χίλια μέτρα.
Μπέτυ Μοσχονά

Η Μπέτυ Μοσχονά (Πάτρα 7 Μαρτίου 1927 - Αθήνα, 6 Δεκεμβρίου 2006) ήταν ηθοποιός.
Αγωγή

Αγωγή είναι το κύριο ένδικο βοήθημα με το οποίο ζητεί κάποιος να υπαχθεί μια διαφορά προς επίλυση στα πολιτικά δικαστήρια. Προβλέπεται και ρυθμίζεται στον Κώδικα Πολιτικής Δικονομίας και αφορά κυρίως διαφορές Αστικού και Εμπορικού Δικαίου, δηλαδή ως επί το πλείστον περιουσιακές διαφορές μεταξύ ιδιωτών.
Λητή

Η Λητή είναι ημιορεινό χωριό του νομού Θεσσαλονίκης που ήταν έδρα του άλλοτε καποδιστριακού δήμου Μυγδονίας. Με το σχέδιο όμως Καλλικράτης υπάχθηκε διοικητικά στο Δήμο Ωραιοκάστρου.

320px|right|thumb|Πλαγιά
Διακυβερνητική Επιτροπή για την Αλλαγή του Κλίματος

Η Διακυβερνητική Επιτροπή για την Αλλαγή του Κλίματος ("Intergovernmental Panel on Climate Change" - IPCC) είναι επιστημονική διακυβερνητική επιτροπή υπό την αιγίδα του Οργανισμού Ηνωμένων Εθνών. Ιδρύθηκε το 1988 από τον Παγκόσμιο Μετεωρολογικό Οργανισμό και το Πρόγραμμα Περιβάλλοντος των Ηνωμένων Εθνών. Ο σκοπός της επιτροπής είναι η αξιολόγηση της επιστημονικής γνωστικής βάσης και των ερευνών που διεξάγονται για τη μελέτη των κλιματικών αλλαγών. Η επιτροπή αξιολογεί επίσης τις συνέπειες των κλιματικών μεταβολών που προέρχονται από ανθρώπινη δραστηριότητα, μελετώντας πιθανές πολιτικές και δράσεις για την αντιμετώπιση των ενδεχόμενων κινδύνων. Συντονίζει επιστήμονες από ολόκληρο τον κόσμο και μέχρι το 2017 είχε δημοσιεύσει πέντε εκθέσεις (1990, 1995, 2001, 2007 και 2014) σχετικά με τις κλιματικές αλλαγές που παρατηρούνται και τις πιθανές επιπτώσεις τους. Οι εκθέσεις της IPCC αποτελούν σημείο αναφοράς για τα ζητήματα που άπτονται της παγκόσμιας θέρμανσης και βασίζονται σε επιστημονικές δημοσιεύσεις ειδικών ερευνητών. 

Η επιτροπή είναι ένα διακυβερνητικό σώμα, ανοιχτό σε όλες τις χώρες μέλη της Παγκόσμιας Μετεωρολογικής Οργάνωσης και του Προγράμματος για το Περιβάλλον του ΟΗΕ. Συνέρχεται μία φορά ετησίως, προκειμένου να καθοριστούν η εσωτερική λειτουργία, οι αρχές και το πρόγραμμα εργασίας της ή να εγκριθούν οι εκθέσεις της. Περιλαμβάνει τρεις ομάδες εργασίας για την αξιολόγηση των επιστημονικών παραμέτρων των κλιματικών μεταβολών, των κοινωνικών και οικονομικών επιπτώσεών τους και των πιθανών πολιτικών που μπορούν να εφαρμοστούν για την αντιμετώπισή τους αντίστοιχα. Οι δραστηριότητες της επιτροπής χρηματοδοτούνται από εθελοντικές συνεισφορές των κυβερνήσεων, ενώ πρόσθετη οικονομική στήριξη παρέχουν η Παγκόσμια Μετεωρολογική Οργάνωση και το Πρόγραμμα Περιβάλλοντος του ΟΗΕ.

Η επιτροπή μοιράστηκε με τον Αλ Γκορ το Νόμπελ Ειρήνης 2007.
Δήμος Μυγδονίας

Ο Δήμος Μυγδονίας ήταν δήμος του νομού Θεσσαλονίκης που συστάθηκε με το πρόγραμμα Καποδίστριας από τη συνένωση παλαιότερων κοινοτήτων της περιοχής, που αποτέλεσαν στη συνέχεια τα δημοτικά διαμερίσματα του δήμου. Λειτούργησε την περίοδο 1999 -2010 οπότε και καταργήθηκε με την εφαρμογή του προγράμματος Καλλικράτης και εντάχθηκε στον νέο δήμο Ωραιοκάστρου. Βρισκόταν στον Νομό Θεσσαλονίκης πολύ κοντά στο πολεοδομικό συγκρότημα της Θεσσαλονίκης. Είχε πληθυσμό 7.239 κατοίκους. Η έδρα του δήμου βρισκόταν στη Λητή.

Στον δήμο περιλαμβάνονταν οι οικισμοί :

*Δ.δ. Λητής [ 3.030 κάτοικοι]
** Λητή [ 2.841 κάτοικοι]
** Ανθούπολη (τ. οι Ανθόκηποι) [ 190 κάτοικοι]
*Δ.δ. Δρυμού Δρυμός [ 2.487 κάτοικοι]
*Δ.δ. Μελισσοχωρίου (Μελισσοχώρι) [ 1.722 κάτοικοι] 

Η ιστοσελίδα του Δήμου είναι https://web.archive.org/web/20100124034000/http://www.dimos-mygdonias.gr/
Δημήτριος Νασίκας

Ο Δημήτριος Νασίκας (23 Οκτωβρίου 1920 - 17 Οκτωβρίου 2015) υπήρξε Δήμαρχος Τυρνάβου.
Γρηγόρης Φαράκος

}}
Ο Γρηγόρης Φαράκος του Κωνσταντίνου (Ναύπλιο, 11 Ιανουαρίου 1923 – Αθήνα, 23 Μαρτίου 2007) ήταν Έλληνας πολιτικός και συγγραφέας. Υπήρξε Γενικός Γραμματέας της Κεντρικής Επιτροπής του ΚΚΕ, (Ιούλιος 1989 - Φεβρουάριος 1991) και βουλευτής του ΚΚΕ και, αργότερα, του Συνασπισμού. Επίσης διετέλεσε διευθυντής της εφημερίδας «Ριζοσπάστης».
Νεοελληνική λογοτεχνία

Με τον όρο Νεοελληνική λογοτεχνία αναφερόμαστε στην λογοτεχνία του νέου ελληνισμού. Οι περισσότεροι μελετητές ανάγουν τις αρχές της νεοελληνικής λογοτεχνίας ήδη στα βυζαντινά χρόνια, στα πρώτα γραπτά κείμενα σε δημώδη γλώσσα που εμφανίζονται κατά τον 11ο αι. περίπου. Κριτήριο της διάκρισης αυτής δεν είναι μόνο η γλώσσα των κειμένων, αλλά και το γεγονός ότι σε αρκετά από αυτά τα λογοτεχνικά έργα εμφανίζονται στοιχεία που επιβιώνουν και παίζουν σημαντικό ρόλο στην διαμόρφωση της λογοτεχνικής παραγωγής μετά την Άλωση της Κωνσταντινούπολης το 1453. Γι' αυτόν τον λόγο, και παρά τις ποικίλες απόψεις σχετικά με το θέμα των αρχών της νεοελληνικής λογοτεχνίας, τα σχετικά εγχειρίδια ξεκινούν την εξέταση της νεοελληνικής λογοτεχνίας από τα δημώδη κείμενα των τελευταίων αιώνων της Βυζαντινής αυτοκρατορίας. 

Η νεοελληνική λογοτεχνία μπορεί να διακριθεί σχηματικά σε τρεις μεγάλες περιόδους:
*Την υστεροβυζαντινή περίοδο, από την οποία έχουν ενδιαφέρον για τον μελετητή της νεοελληνικής λογοτεχνίας τα κείμενα σε δημώδη γλώσσα που προέρχονται είτε από περιοχές της Βυζαντινής Αυτοκρατορίας είτε από φραγκοκρατούμενες περιοχές.
*Την περίοδο 1453-1821, κατά την οποία παρουσιάζονται δύο διακριτοί πόλοι στην λογοτεχνική παραγωγή: οι φραγκοκρατούμενες (Κρήτη, Επτάνησα, Κύπρος) και οι τουρκοκρατούμενες περιοχές. Η μεγαλύτερη άνθηση παρουσιάζεται στις φραγκοκρατούμενες και ιδίως στην Κρήτη μέχρι το 1669. Τους δύο επόμενους αιώνες η λογοτεχνία επιζεί στα Επτάνησα και σταδιακά εμφανίζεται ένας νέος πόλος, το περιβάλλον των Φαναριωτών, που θα παίξει ρόλο στην περίοδο του Διαφωτισμού και στα πρώτα χρόνια της ανεξαρτησίας.
*Την νεότερη ελληνική λογοτεχνία, από το 1821 έως σήμερα: μετά την απελευθέρωση η λογοτεχνία στην Ελλάδα γνωρίζει μεγάλη άνθηση. Οι Έλληνες λογοτέχνες παρακολουθούν τις λογοτεχνικές εξελίξεις της Ευρώπης και συντονίζονται με αυτές, αξιοποιώντας παράλληλα τα στοιχεία της ελληνικής λογοτεχνικής και πνευματικής παράδοσης.
Νικόλαος Χελιδόνης

Ο Νικόλαος Χελιδόνης (1941 - 17 Αυγούστου 1996) ήταν Έλληνας πολιτικός.

Γεννήθηκε στα Δελέρια Τυρνάβου το 1941. Σε πολύ μικρή ηλικία εγκαταστάθηκε στον Τύρναβο για σπουδές στο Δημοτικό και στο Γυμνάσιο. Αποφοίτησε με άριστα από την Παιδαγωγική Ακαδημία Θεσσαλονίκης. Παντρεύτηκε την Κατίνα Κόκρα και απέκτησε δύο γιους και μια κόρη.

Δάσκαλος υπηρέτησε σε σχολεία του Τυρνάβου εκπαιδεύοντας και γαλουχώντας γενιές νέων. Ασχολήθηκε με τα κοινά αναπτύσσοντας μεγάλη συνδικαλιστική δράση, βοηθώντας έτσι στην επίλυση των προβλημάτων του κλάδου των εκπαιδευτικών. Ήταν επί σειρά ετών σύμβουλος στο σύλλογο δασκάλων και νηπιαγωγών του Ν. Λάρισας και διετέλεσε και Πρόεδρος αυτού. Η μακρόχρονη προσφορά του στα συνδικαλιστικά επιβραβεύτηκε τέλος με την εκλογή του ως μέλος, στην Διδασκαλική Ομοσπονδία Ελλάδος (ΔΟΕ).

Η προσωπικότητά του και η θέλησή του ως ενεργός πολίτης τον ώθησαν να ασχοληθεί με την συμμετοχή του στη διοίκηση της πόλης στην οποία μεγάλωσε. Οι εκλογείς του Τυρνάβου τον εξέλεξαν για πρώτη φορά ως δημοτικό σύμβουλο την τετραετία 1990 – 1994 και ως Δήμαρχο την επόμενη τετραετία 1995 – 1998.

Στη σύντομη θητεία του ως Δήμαρχος Τυρνάβου, από τον Ιανουάριο του 1995 μέχρι την ημέρα του θανάτου του, στις 17 Αυγούστου 1996, έθεσε τα θεμέλια για τη δημιουργία μιας νέας πόλης, όπου κυρίαρχο στοιχείο ήταν η ισοβαρής ανάπτυξη του κέντρου και της περιφέρειας.

Με συνεχείς παραστάσεις κατόρθωσε να κατασκευαστεί σε οικόπεδο που παραχώρησε ο Δήμος Τυρνάβου, ο Β’ οικισμός των εργατικών κατοικιών. Οριστικοποίησε την ένταξη του έργου της αποχέτευσης του Τυρνάβου στο Ταμείο Συνοχής. Εκτέλεσε πολλά έργα οδοποιίας και κατασκευής πλατειών. Με τις επιλογές του, συνετέλεσε γενικότερα στην ανάπτυξη του πνευματικού, μορφωτικού, κοινωνικού, βιοτικού και οικονομικού επιπέδου της πόλης, αλλά και της ευρύτερης περιοχής.

Το Δημοτικό Συμβούλιο για την μεγάλη προσφορά του στη σύντομη θητεία του, τίμησε τον Νικόλαο Χελιδόνη, ονομάζοντας πλατεία της πόλης σε «πλατεία Δημάρχου Νίκου Χελιδόνη».
Ιάσων Χατζηκρανιώτης

Ο Ιάσων Χατζηκρανιώτης (1932 - 4 Ιανουαρίου 1997) ήταν Έλληνας πολιτικός και επιχειρηματίας.

Γεννήθηκε στον Τύρναβο το 1932. Ο πατέρας του ήταν ο αλευροβιομήχανος "Ευριπίδης Χατζηκρανιώτης". Τελείωσε το δημοτικό καθώς και το εξατάξιο γυμνάσιο Τυρνάβου.
Παντρεύτηκε την "Ιωάννα Τσιπότη" με την οποία απέκτησαν δύο γιους, τον "Κωνσταντίνο" και τον "Ευριπίδη" και μια κόρη την "Αντωνέλλα".

Ασχολήθηκε με την αλευροβιομηχανία για πολλά χρόνια, δίνοντας δουλειά και τροφή σε αρκετές οικογένειες του Τυρνάβου. Το 1987, κατασκεύασε νέο υπερσύγχρονο κυλινδρόμυλο πλησίον του Οινοποιείου Τυρνάβου.
Ο Ιάσων Χατζηκρανιώτης ασχολήθηκε με τα κοινά του Τυρνάβου μετά την μεταπολίτευση και το 1975 εκλέγεται Δήμαρχος της πόλης για μια τετραετία, ασκώντας τα καθήκοντά του για το χρονικό διάστημα 1 Ιουνίου 1975 μέχρι 31 Δεκεμβρίου 1978.

Επί της θητείας του, ολοκληρώνεται η κατασκευή του "'εξοχικού κέντρου Τούμπα". Διανοίγεται ο σημερινός πεζόδρομος της Αγίας Παρασκευής, ενώ κατασκευάζονται έργα οδοποιίας και ασφαλτοστρώσεων.
Διαρκές μέλημά του, όπως εμφαίνεται από τα διάφορα υπομνήματα προς τις αρμόδιες αρχές, είναι το δίκτυο αποχέτευσης της πόλης, η εφαρμογή του σχεδίου πόλης με κατεδαφίσεις και διανοίξεις οδών, η ανέγερση διδακτηρίων, η ανακατασκευή των σφαγείων, η επέκταση του ρυμοτομικού σχεδίου πόλης Τυρνάβου, η βελτίωση των επαρχιακών οδών κ.λ.π.

Το 1994 εκλέγεται Δημοτικός Σύμβουλος και το Δημοτικό Συμβούλιο τον εκλέγει στη θέση του Προέδρου του Δ.Σ. για το χρονικό διάστημα 1 Ιανουαρίου 1995 μέχρι και την ημέρα του θανάτου του, την 4 Ιανουαρίου 1997 από καρκίνο.
:"Η αρχική έκδοση αυτού του άρθρου προέρχεται από την ιστοσελίδα http://www.tirnavos.gr και δημοσιεύτηκε στη Βικιπαίδεια μετά από άδεια."

Κατηγορία:Έλληνες επιχειρηματίες
Ακίρα Κουροσάβα

Ο Ακίρα Κουροσάβα (Kyūjitai: 黒澤 明, Shinjitai: 黒沢 明, 23 Μαρτίου 1910 — 6 Σεπτεμβρίου 1998) ήταν Ιάπωνας σκηνοθέτης ταινιών και σεναριογράφος. Θεωρείται ένας απο τους καλύτερους και πιο σημαντικόυς σκηνοθέτες όλων των εποχών, έχοντας γυρίσει πάνω απο 30 ταινίες και έχοντας επηρεάσει πολλούς γνωστούς σκηνοθέτες. Είναι αναμφίβολα ο γνωστότερος στην Δύση Ιάπωνας σκηνοθέτης. Έλαβε τον Χρυσό Λέοντα για την ταινία "Rashômon", δύο Χρυσούς Φοίνικες για τις ταινίες "Kagemusha" και "Ran" και ένα τιμητικό Όσκαρ το 1990. Το 1999, το CNN τον ονόμασε "Ασιάτη του Αιώνα" στην κατηγορία "Τέχνες, Λογοτεχνία και Κουλτούρα". Ανάμεσα στις πιο αναγνωρισμένες του ταινίες είναι τα "Οι Επτά Σαμουράι" (1954), "Ρασομόν" (1950), "Ραν" (1985)"," "Ikiru" (1952), "Yojimbo" (1961), "High and Low" (1963), "Ο Θρόνος του Αίματος" (1957), "Tο Μυστικό Φρούριο" (1958) και "Kagemusha" (1980).
Ερρίκος Μπριόλας

O Ερρίκος Μπριόλας (19 Οκτωβρίου 1933 - 20 Ιουνίου 2018) ήταν Έλληνας ηθοποιός του θεάτρου, του κινηματογράφου και της τηλεόρασης.
Διοικητικά Δικαστήρια

Τα Διοικητικά Δικαστήρια αποτελούν τον κλάδο της δικαιοσύνης που είναι επιφορτισμένος με τον δικαστικό έλεγχο των πράξεων και παραλείψεων της διοίκησης. Ιστορικά είναι νεώτερος δικαστικός κλάδος σε σχέση με τα ποινικά και τα πολιτικά δικαστήρια και η ίδρυσή τους ανάγεται στον 19ο αι. στην ηπειρωτική Ευρώπη. Στην Ελλάδα διακρίνονται σε τακτικά διοικητικά δικαστήρια, που εκδικάζουν κυρίως διοικητικές διαφορές ουσίας και στο Συμβούλιο της Επικρατείας, που εκδικάζει κυρίως ακυρωτικές διαφορές. Το Συμβούλιο της Επικρατείας απέκτησε δικαστικές αρμοδιότητες ως διοικητικό δικαστήριο το 1929. Στη συνέχεια δημιουργήθηκαν ειδικά διοικητικά δικαστήρια, όπως τα φορολογικά δικαστήρια το 1958, με δικαιοδοσία σε συγκεκριμένες διοικητικές διαφορές. Το 1977 θεσπίστηκαν τα τακτικά διοικητικά δικαστήρια με ευρείες αρμοδιότητες στις διοικητικές διαφορές ουσίας.

Στα Διοικητικά Δικαστήρια ανήκει και το Ελεγκτικό Συνέδριο, αρμοδιότητες του οποίου είναι ο έλεγχος των δημοσίων δαπανών και ο καταλογισμός των δημοσίων υπολόγων.

Κατηγορία:Δικαστικές αρχές
Ambient

Το Ambient είναι είναι ένα μουσικό είδος με διάφορα επιμέρους είδη, που σε γενικές γραμμές δίνει έμφαση στην τονικότητα και την ατμόσφαιρα περισσότερο από ό,τι στην παραδοσιακή φόρμα της μουσικής και το ρυθμό. Είναι μια συνήθως αργή σε ταχύτητα μουσική η οποία γενικά δεν χρησιμοποιεί φωνητικά και στίχο, ενώ γίνεται πολύ συχνά χρήση από επαναλαμβανόμενα μοτίβα.

Οι ρίζες του εντοπίζονται στις αρχές του εικοστού αιώνα, στη δουλειά του Γάλλου συνθέτη Erik Satie. Εξελίχθηκε περαιτέρω τη δεκαετία του 1970 χάρη στην τότε πειραματική σκηνή που αξιοποίησε πολύ τα synthesizers. Από τους πιο γνωστούς μουσικούς εκείνης της περιόδου ήταν ο King Tubby, ο Ιάπωνας συνθέτης Isao Tomita και το γερμανικό συγκρότημα Tangerine Dream. Στις μέρες μας πρόκειται πλέον για ένα μουσικό είδος με μεγάλη εξέλιξη και πολλές υποκατηγορίες.

Ένας από τους συνθέτες που προώθησαν την ambient μουσική με τη δουλειά τους ήταν ο Άγγλος συνθέτης Brian Eno. Ο συνθέτης αυτός θεωρείται από ορισμένους ότι ήταν αυτός που έδωσε το όνομα στο συγκεκριμένο είδος στα μέσα της δεκαετίας του 1970. Ο ίδιος χαρακτήρισε την ambient μουσική ως ένα είδος που έχει τo χαρακτηριστικό ότι μπορεί είτε να ακούγεται με προσοχή είτε να βρίσκεται στο παρασκήνιο, ανάλογα με τον ακροατή.

Ενδεικτικά, κάποια είδη ambient είναι τα εξής:

#Dark ambient (e.g. Raison d'etre).
#Industrial ambient (e.g. Deutsch Nepal)
#Martial ambient (e.g. Der Blutharsch).
#Neofolk ambient (e.g. Majdanek Waltz).
#Ritual ambient (e.g. Halo Manash).
#Drone ambient (e.g. Troum).
#Orchestral ambient (e.g. Stars of the Lid).
#Sacral ambient (e.g. Brunette Models).
#Mystic ambient (e.g. Klaus Wiese).
#Berlin school ambient (e.g. Steve Roach).
#Downtempo ambient (e.g. Brian Eno).
#Psychedelic ambient (e.g Carbon Based Lifeforms).
#Ambient dub
#Ambient pop
#Space music


Κατηγορία:Μουσικά είδη
Μοσκόβιο

Το Μοσκόβιο (Ουνουνπέντιο ή Ununpentium) είναι το όνομα του τεχνητού υπερβαρέoς στοιχείου του περιοδικού πίνακα με σύμβολο Mc και με ατομικό αριθμό 115.
Μαριάννα Χατζοπούλου

Η Μαριάννα Χατζοπούλου (1933 - 8 Μαΐου 2002), υπήρξε ιδιαίτερα δημοφιλής στη δεκαετία 1955-1965, όταν τα ελαφρά και λαϊκά τραγούδια που ερμήνευσε, έγιναν μεγάλες επιτυχίες.
Πενταμελές Εφετείο

Το Πενταμελές Εφετείο είναι δευτεροβάθμιο Ποινικό Δικαστήριο. Συγκροτείται από έναν Πρόεδρο Εφετών ως πρόεδρο και τέσσερις Εφέτες. Εκδικάζει εφέσεις κατά αποφάσεων του Τριμελούς Εφετείου. Οι αποφάσεις του υπόκεινται μόνο στο ένδικο μέσο της αναίρεσης ενώπιον του Αρείου Πάγου.
Παγκόσμιος Μετεωρολογικός Οργανισμός

Ο Παγκόσμιος Μετεωρολογικός Οργανισμός (World Meteorological Organization", WMO"), ελληνικά Π.Μ.Ο. (πι-μι-ό), ιδρύθηκε το 1950 και αποτελεί σήμερα ένα από τους πλέον εξειδικευμένους οργανισμούς του ΟΗΕ. Εδρεύει στη Γενεύη και έχει μέλη όλες σχεδόν τις χώρες του κόσμου. 

Κύριος σκοπός του Οργανισμού αυτού είναι η μεταξύ των χωρών συνεργασία για καλλίτερες και πληρέστερες πληροφορίες στους ενδιαφερομένους και κυρίως στη Ναυτιλία και την Αεροπορία με την ανάπτυξη δικτύων Μετεωρολογικών Σταθμών και την κατά τακτά διαστήματα αναφορά παρατηρήσεων και σταθεροποίηση αυτών, επ΄ ωφελεία στη ναυσιπλοΐα, την αεροπλοΐα, τη γεωργία κ.λπ. Επίσης, προάγει και διατηρεί συστήματα ταχείας ανταλλαγής στοιχείων των σχετικών παρατηρήσεων, ενώ ενθαρρύνει την έρευνα και εκπαίδευση επί του αντικειμένου του.
Δυτικός Κόσμος

.Ο Δυτικός Κόσμος ή αλλιώς και Δύση (αγγλ.: West) είναι όρος που αναφέρεται στα κράτη τα οποία αποτελείται τα λεγόμενα "δυτικά κράτη" και ευρύτερα τον δυτικό πολιτισμό. Σήμερα, τμήμα του δυτικού κόσμου αποτελούν οι ΗΠΑ,οι χώρες-μελη που αποτελούν την Ευρωπαϊκή Ένωση,το Ηνωμένο Βασίλειο, η Αυστραλία, η Νέα Ζηλανδία και Καναδάς ως χώρα με μεγάλη τεχνολογική, οικονομική και πολιτιστική ανάπτυξη.
Τριμελές Εφετείο

Το Τριμελές Εφετείο είναι Ποινικό Δικαστήριο. Συγκροτείται από έναν Πρόεδρο Εφετών ως πρόεδρο και δύο Εφέτες. Ως δευτεροβάθμιο δικαστήριο εκδικάζει εφέσεις κατά αποφάσεων του Τριμελούς Πλημμελειοδικείου. Ως πρωτοβάθμιο δικαστήριο εκδικάζει κυρίως κακουργήματα, αλλά και πλημμελήματα, όταν ο κατηγορούμενος είναι πρόσωπο με ειδική δωσιδικία (αρχιερέας, νομάρχης, δικηγόρος κ.ά.). Στην πράξη, ανάλογα με το αν δικάζει πλημμελήματα ή κακουργήματα, ονομάζεται Τριμελές Εφετείο Πλημμελημάτων ή Τριμελές Εφετείο Κακουργημάτων αντίστοιχα.

Κατά το Σύνταγμα αρμόδιο για την εκδίκαση των κακουργημάτων είναι το Μικτό Ορκωτό Δικαστήριο, επιτρέπεται όμως η υπαγωγή κάποιων κακουργημάτων στο Εφετείο. Ο νόμος υπάγει στη δικαιοδοσία του Τριμελούς Εφετείου τα κακουργήματα, για τα οποία θεωρεί ακατάλληλους τους ενόρκους (κυρίως εγκλήματα κατά της ιδιοκτησίας και της περιουσίας καθώς και υποθέσεις εμπορίας ναρκωτικών) και προτιμά να εκδικασθούν αποκλειστικά από τακτικούς δικαστές. Η υπερβολική διεύρυνση όμως της δικαιοδοσίας του Τριμελούς Εφετείου σε βάρος του Μικτού Ορκωτού Δικαστηρίου θεωρείται ότι αντιβαίνει στο Σύνταγμα (βλ. σχετικά Μικτό Ορκωτό Δικαστήριο).

Οι αποφάσεις του προσβάλλονται με ένδικα μέσα ανάλογα με το αν δικάζει πρωτοδίκως ή κατ' έφεσιν. Οι αποφάσεις που εκδίδει ως πρωτοβάθμιο δικαστήριο προσβάλλονται με έφεση ενώπιον του Πενταμελούς Εφετείου, ενώ οι αποφάσεις που εκδίδει κατ' έφεσιν προσβάλλονται με αίτηση αναίρεσης ενώπιον του Αρείου Πάγου.
Ένωσις Νέων Τραστ

H Ένωσις Νέων Τραστ (ή ο Τραστ) ήταν ποδοσφαιρική ομάδα της Λευκωσίας. Ιδρύθηκε το 1924 και διαλύθηκε το 1938. Ο Τραστ υπήρξε ο πρώτος πρωταθλητής και ο πρώτος κυπελλούχος Κύπρου. Συμμετείχε σε τέσσερα πρωταθλήματα Α΄ κατηγορίας και σε τέσσερις διοργανώσεις κυπέλλου Κύπρου, φτάνοντας και τις τέσσερις φορές στον τελικό, κατακτώντας το τρόπαιο τις τρεις από αυτές. Χρώματα της ομάδας ήταν το κίτρινο και το πράσινο. Έδρα της ομάδας ήταν το παλιό ΓΣΠ. Το σωματείο εξακολουθεί να υπάρχει ως λέσχη.
Ο Εξολοθρευτής

Ο Εξολοθρευτής (πρωτότυπος τίτλος: The Terminator) είναι αμερικανική ταινία δράσης - επιστημονικής φαντασίας του 1984, σε σκηνοθεσία Τζέιμς Κάμερον. Το σενάριο γράφτηκε από τον σκηνοθέτη, σε συνεργασία με την Γκέιλ Αν Χαρντ, η οποία ανέλαβε και την παραγωγή. Πρωταγωνιστούν οι Άρνολντ Σβαρτσενέγκερ, Λίντα Χάμιλτον και Μάικλ Μπιν. Η πλοκή της ταινίας επικεντρώνεται σε έναν cyborg εκτελεστή, ο οποίος έχει σταλθεί από το μέλλον (2029), στο παρόν (1984), ώστε να σκοτώσει τη Sarah Connor, η οποία μελλοντικά θα γεννήσει τον αρχηγό της επανάστασης κατά των μηχανών.

Η ταινία έκανε πρεμιέρα στις 26 Οκτωβρίου του 1984. Από τη στιγμή της κυκλοφορίας της, έλαβε πολύ θετικές κριτικές, οι οποίες μεταξύ άλλων εκθείαζαν τις σκηνές δράσης, την αφήγηση και την ερμηνεία του Σβαρτσενέγκερ. Εκτός από τις θετικές κριτικές, είχε και υψηλές εισπράξεις, φτάνοντας σχεδόν τα 79 εκατομμύρια δολάρια παγκοσμίως. Η ταινία, επίσης, συνείσφερε τα μάλα, στην αναγνωριστιμότητα του Κάμερον, καθώς και στη σταθεροποίηση του Σβαρτσενέγκερ, στον κινηματογράφο. Το 2008 η ταινία χαρακτηρίστηκε από την Βιβλιοθήκη του Κογκρέσου ως «πολιτιστικά, αισθητικά και ιστορικά σημαντική» και επιλέχθηκε να ενταχθεί στο Εθνικό Μητρώο Κινηματογράφου των Ηνωμένων Πολιτειών. 
Η μεγάλη επιτυχία της ταινίας οδήγησε στη δημιουργία franchise. Το 1991, κυκλοφόρησε το σίκουελ, "Εξολοθρευτής 2: Μέρα Κρίσης", σκηνοθετημένο κι αυτό από τον Κάμερον. Κατόπιν, κυκλοφόρησαν άλλες τρεις ταινίες, καμία πλέον σκηνοθετημένη από τον Κάμερον, με τον Σβαρτσενέγκερ, να πρωταγωνιστεί σε όλες εκτός από την τέταρτη. Οι υπόλοιπες τρεις ταινίες της σειράς είναι: "Εξολοθρευτής 3: Η Εξέγερση των Μηχανών" (2003), "Εξολοθρευτής: Η σωτηρία" (2009) και "Εξολοθρευτής: Γένεσις" (2015). Η επιτυχία του franchise που ξεκίνησε από την πρώτη ταινία συμπεριλαμβάνει την τηλεοπτική σειρά "Terminator: The Sarah Connor Chronicles", κόμικς, μυθιστορήματα και βιντεοπαιχνίδια.
Τσετίνκαγια ΤΣΚ

Η Τσετίνκαγια ΤΣΚ (τουρκικά: "Çetinkaya TSK") είναι τουρκοκυπριακός αθλητικός και ποδοσφαιρικός σύλλογος με έδρα τη Λευκωσία. Χρώματα της ομάδας είναι το κόκκινο και το κίτρινο.

Η ομάδα ιδρύθηκε το 1930 (ως Τουρκικός Αθλητικός Σύλλογος Λευκωσίας) και αποτελεί ένα από τα ιδρυτικά μέλη της Κυπριακής Ομοσπονδίας Ποδοσφαίρου (ΚΟΠ). Μέχρι το 1955 συμμετείχε στις διοργανώσεις της ΚΟΠ έχοντας κατακτήσει ένα πρωτάθλημα, δύο κύπελλα και τρεις ασπίδες Πάκκου. Το 1955, μαζί με όλες τις τουρκοκυπριακές ομάδες αποχώρησε από τη δύναμη της ΚΟΠ και εντάχθηκαν στην Τουρκοκυπριακή Ομοσπονδία Ποδοσφαίρου, στις διοργανώσεις της οποίας συμμετέχει από τότε.
Όλγα Τρέμη

Η Όλγα Τρέμη (17 Φεβρουαρίου 1951) είναι Ελληνίδα δημοσιογράφος και παρουσιάστρια ειδήσεων.
Τι-Μπόουν Γουόκερ

Ο Τι-Μπόουν Γουόκερ ("T-Bone Walker") ήταν αμερικανός μουσικός της μπλουζ. Το πραγματικό του όνομα ήταν Aaron Thibeaux Walker και γεννήθηκε στις 28 Μαΐου του 1910 στο Λίντεν του Τέξας. Άρχισε από μικρός να μαθαίνει μπάντζο και κατά το 1920 έπαιζε σαν "lead boy" για τον Μπλάιντ Λέμον Τζέφερσον ("Blind Lemon Jefferson") στο Ντάλας, ενώ παράλληλα άρχισε να ασχολείται και με την κιθάρα. Το 1929 κυκλοφόρησε ο πρώτος του δίσκος, ενώ τον επόμενο χρόνο άρχισε να παίζει με την μπάντα του Καμπ Κάλογουεϊ ("Cub Calloway").

Το 1935 μετακόμισε στην Καλιφόρνια, ενώ άρχισε να χρησιμοποιεί στις εμφανίσεις του μια καινούργια εφεύρεση της εποχής, την ηλεκτρική κιθάρα. Το 1940 σχημάτισε τη δικιά του μπάντα. Μετά το Δεύτερο Παγκόσμιο, και μέχρι το 1954, γνώρισε την πιο δημιουργική του περίοδο, που του χάρισε επιτυχίες όπως "Hypin Lonesome Woman Blues", "Vacation Blues", "Travelling Blues" και το κλασικό "Call It Stormy Monday".

Το 1955 άρχισε ηχογραφήσεις στο Σικάγο με τον Τζούνιορ Γουέλς ("Junior Welsh"), όμως σύντομα σταμάτησε λόγω προβλημάτων που του προκαλούσε το έλκος του. Ξανάρχισε να παίζει γύρω στα 1960, κάνοντας και περιοδείες στην Ευρώπη. Το 1972 εμφανίστηκε στο Φεστιβάλ του Μοντρέ. Αυτή η νέα περίοδος επιτυχίας σταμάτησε και πάλι λόγω προβλημάτων υγείας, αυτή τη φορά στους πνεύμονες. Η υγεία του συνέχισε να χειροτερεύει, και τελικά πέθανε από πνευμονία στις 16 Μαρτίου 1975 στο Λος Άντζελες.

Ο Τι-Μπόουν Γουόκερ έπαιξε βασικό ρόλο στη συγκρότηση της σύγχρονης μπλουζ. Ήταν ο πρώτος που χρησιμοποίησε ηλεκτρική κιθάρα, την οποία χρησιμοποίησε με δεξιοτεχνία, εκτελώντας συνθέσεις γεμάτες λυρισμό. Επίσης συνδύασε τον ήχο των μπλουζ με αυτόν των Big bands των δεκαετιών '30-'40.
Έλενα Κατρίτση

Η Έλενα Κατρίτση είναι Ελληνίδα δημοσιογράφος και παρουσιάστρια.

Γεννήθηκε στην Αθήνα. Ξεκίνησε τη δημοσιογραφική της καριέρα κάνοντας αστυνομικό ρεπορτάζ σε αθηναϊκές εφημερίδες. Ραδιοφωνικά ξεκίνησε στον Αθήνα 9.84 και λίγο αργότερα στην κρατική ραδιοφωνία, στο "Δεύτερο Πρόγραμμα" της ΕΡΑ, όπου παρουσίαζε το κεντρικό δελτίο ειδήσεων και αρκετές εκπομπές.

Στις αρχές της δεκαετίας του 1990 ξεκίνησε τη συνεργασία της με το Mega Channel στις εκπομπές "60 λεπτά χωρίς μοντάζ" μαζί με τον Κώστα Χαρδαβέλλα και "Το παιδί μου κι εγώ" (σήμερα "Mommy"). Παράλληλα ήταν παρουσιάστρια δελτίων ειδήσεων στον ίδιο σταθμό. Για 6 χρόνια παρουσίαζε στο ίδιο κανάλι τη lifestyle εκπομπή "Prive". Το Σεπτέμβριο του 2006 εργάστηκε στον τηλεοπτικό σταθμό Alpha TV, όπου παρουσίασε τις εκπομπές "Αν" και "Ούτε γάτα ούτε ζημιά". Από το 2008 παρουσιάζει την εκπομπή ΠΡΟΣΩΠΙΚΑ η οποία προβάλλεται από τη συχνότητα της Δημόσιας Τηλεόρασης ως και σήμερα. Συνεργάστηκε με τους δημοσιογράφους Πάνο Σόμπολο και Ντένια Μακρή.

Από το γάμο της με τον τέως σύζυγο της, δημοσιογράφο Νίκο Χατζηνικολάου, απέκτησε ένα γιο (1994) τον Πάνο.
Έλμορ Τζέιμς

Ο Έλμορ Τζέιμς ("Elmore James", 27 Ιανουαρίου 1918 - 24 Μαΐου 1963) ήταν Αμερικανός μουσικός της μπλουζ, συνθέτης και κιθαρίστας.

Γεννήθηκε στο Λίντεν του Μισσισσιπή στις 27 Γενάρη του 1918, σαν Ελμορ Μπρουκς, νόθος γιος της Λιόλα Μπρουκς. Από μικρός άρχισε να μαθαίνει κιθάρα, παίζοντας σε χορούς και πανηγύρια της περιοχής. Το 1937 πήγε στο Μπελζόνι του Μισσισσιπή, όπου γνώρισε τον Σόνι Μπόι Γουίλιαμσον ("Sonny Boy Williamson") και τον Ρόμπερτ Τζόνσον ("Robert Johnson"), με τους οποίους σχημάτισε μπλουζ μπάντα. Το 1947, μετά τη θητεία τους στο Ναυτικό κατά τον Δεύτερο Παγκόσμιο Πόλεμο, συνέχισε να εμφανίζεται με τον Σόνι Μπόι, τόσο ζωντανά όσο και στη ραδιοφωνική εκπομπή που είχε ο δεύτερος.

Το 1951 κυκλοφόρησε το κομμάτι "Dust my Broom", που έφτασε στο νούμερο 9 του μαύρου Billboard και τον καθιέρωσε σαν κυρίαρχη μορφή του αστικού μπλουζ. Το 1954 μετακόμισε στο Σικάγο, τότε πρωτεύουσα του ηλεκτρικού μπλουζ, όπου έφτιαξε δική του μπάντα και έγραψε τα πιο γνωστά τραγούδια του, που θα γίνονταν κλασικά στο είδος, όπως "Blues Before Sunrise", "The Sky Is Crying" και το "Standing At The Crossroads".

Το 1962 εμφανίστηκε για λίγο στο Τζάκσον, ενώ τον επόμενο χρόνο γύρισε στο Σικάγο, όπου συνέχισε να εμφανίζεται, για μικρό όμως διάστημα καθώς στις 24 Μαΐου 1963 πέθανε από καρδιακή προσβολή.

Ο Έλμορ Τζέιμς θεωρείται ένας από τους μεγαλύτερους δεξιοτέχνες της slide κιθάρας. Αρκετοί γνωστοί κιθαρίστες τον έχουν αναφέρει ως κύρια επιρροή τους, τόσο όσον αφορά την τεχνική όσο και τη σύνθεση, ενώ τα τραγούδια του διασκευάζονται ακόμα και σήμερα. Στις συνθέσεις του συνδύασε τα αγροτικά μπλουζ με τη μετέπειτα αστική εκδοχή του είδους, καθώς και με την αισθηματικότητα της κάντρι μουσικής.
Μάρα Ζαχαρέα

Η Μάρα Ζαχαρέα (Αθήνα, 6 Σεπτεμβρίου 1964) είναι Ελληνίδα δημοσιογράφος. Γεννήθηκε στην Αθήνα και σπούδασε Οικονομικές και Πολιτικές Επιστήμες και απέκτησε master Δημοσιογραφίας και Μέσων Ενημέρωσης από το Πανεπιστήμιο Σίτι του Λονδίνου. Ξεκίνησε την καριέρα της με τον δημοσιογράφο Μάκη Τριανταφυλλόπουλο στον ραδιοφωνικό σταθμό "Δίαυλος 10" που εξέπεμπε στους 92.8 FM μέχρι το κλείσιμο του το 2001 (πρώην "Ράδιο Ανατολικός 92.8" καμιά σχέση με τον ομώνυμο σταθμό του πρώην εκδοτικού ομίλου "Παρατηρητής" στη Θεσσαλονίκη).

Ακολούθησαν οι εφημερίδες «Πρώτη» και Ελεύθερος Τύπος. Έκανε πολιτικό ρεπορτάζ στον 902 TV στην εφημερίδα "Επικαιρότητα" και στον τηλεοπτικό σταθμό Mega Channel. Το 2001 ξεκίνησε να παρουσιάζει το δελτία ειδήσεων στο ίδιο κανάλι καθώς και το κεντρικό δελτίο ειδήσεων από τον Μάιο του 2004 και για ένα χρόνο. Ακολούθησε η ενημερωτική εκπομπή "42 λεπτά".

Από τον Σεπτέμβριο του 2006 παρουσίαζε μαζί με τον Νίκο Χατζηνικολάου το κεντρικό δελτίο ειδήσεων στον τηλεοπτικό σταθμό Alpha. Από τις αρχές του 2007 και με την αποχώρηση του Νίκου Χατζηνικολάου από τον Alpha διατηρεί ενεργό ρόλο αυτή τη φορά ως βασική σχολιάστρια του δελτίου μαζί με τον Νίκο Κακαουνάκη με κεντρικό παρουσιαστή τον Χρήστο Βασιλόπουλο. Τον Μάρτιο του 2007 παραιτήθηκε από τον Alpha όπου επέστρεψε και πάλι μετά από δύο εβδομάδες. Από τις 16 Αυγούστου έως τις 14 Δεκεμβρίου που παραιτήθηκε, παρουσίαζε το κεντρικό δελτίο ειδήσεων στον Alpha (και μόλις δύο εβδομάδες ως δίδυμο με την Έλλη Στάη, που ανέλαβε την παρουσίαση από τον Ιανουάριο του 2008). Από τον Μάρτιο του 2009 μέχρι το καλοκαίρι του 2013 παρουσίαζε ραδιοφωνική εκπομπή στον "Δίεση 101.3" του Star Channel. Το 2013 ανέλαβε την παρουσίαση του κεντρικού δελτίου ειδήσεων του STAR με σχολιαστή τον Νίκο Χατζηνικολάου. Το 2016, μετά την αποχώρηση του δεύτερου, η Μάρα Ζαχαρέα παρουσιάζει το κεντρικό δελτίο ειδήσεων του καναλιού και τον Οκτώβριο του 2017 αναλαμβάνει την Διεύθυνση Ειδήσεων του STAR.

Είναι παντρεμένη με τον δημοσιογράφο και πρώην Υπουργό Επικρατείας Θεόδωρο Ρουσόπουλο. Έχει ένα γιο και μία κόρη.
Πανεπιστήμιο Αιγαίου

Το Πανεπιστήμιο Αιγαίου είναι ένα δημόσιο πολυεδρικό Ανώτατο Εκπαιδευτικό Ίδρυμα. Ιδρύθηκε το 1984 και αποτελείται από πέντε Σχολές και συνολικά δεκαεπτά Τμήματα, με πανεπιστημιακές μονάδες στη Μυτιλήνη, τη Χίο, τη Σάμο, τη Ρόδο, τη Σύρο και τη Λήμνο, συγκροτώντας ένα εκπαιδευτικό δίκτυο που καλύπτει όλους τους νομούς του Αιγαίου Πελάγους.

Το πρώτο τμήμα που λειτούργησε, το ακαδημαϊκό έτος 1984-1985, ήταν το τμήμα Διοίκησης Επιχειρήσεων, στη Χίο. Στα πέντε πρώτα χρόνια της λειτουργίας του το Πανεπιστήμιο αποτελούνταν από επτά ακαδημαϊκά τμήματα αλλά μετά το 1994 τριπλασίασε το μέγεθός του και το 2000 λειτουργούσαν δέκα επτά τμήματα. Το νεότερο τμήμα, το τμήμα Τμήμα Οικονομικής και Διοίκησης Τουρισμού στην Χίο, ιδρύθηκε το 2017.

Βάσει της έκθεσης αξιολόγησης του 2005 από την Ένωση Ευρωπαϊκών Πανεπιστημίων (EUA), «το Πανεπιστήμιο Αιγαίου είναι μοναδικό Ίδρυμα, στην Ελλάδα αλλά και σε ολόκληρη την Ευρώπη» σε ό,τι αφορά την κάλυψη εκτενούς γεωγραφικού χώρου.
Αθήνα 9.84

Οι εγκαταστάσεις του Αθήνα 9.84 στην [[Τεχνόπολις Δήμου Αθηναίων|Τεχνόπολη]], όπου είναι και το μνημείο [[Υδρόγειος της Ειρήνης]].

Ο Αθήνα 9.84 είναι ο δημοτικός ραδιοφωνικός σταθμός της Αθήνας και από τους πρώτους της ελεύθερης ραδιοφωνίας, με πρωτοβουλία του τότε δημάρχου Αθηναίων Μιλτιάδη Έβερτ. Η πρώτη μετάδοση έγινε στις 31 Μαΐου του 1987 από τους 98,4 FM, ενώ στις 13 Μαΐου είχε προηγηθεί η έναρξη εκπομπής της Δημοτικής Ραδιοφωνίας Πειραιά Κανάλι Ένα 90,4 fm. Αποτελεί νομικό πρόσωπο του Δήμου Αθηναίων με την επωνυμία "Επιχείρηση Ραδιοφωνίας "Αθήνα"".

Διευθυντής τότε ήταν ο δημοσιογράφος Γιάννης Τζαννετάκος και πρόεδρος ο Νίκος Απέργης. Ο σταθμός δεν είχε άδεια λειτουργίας και οι εγκαταστάσεις του βρισκόταν στο κτίριο του Δήμου στην οδό Λιοσίων. Για να παραμείνει η κεραία, αρχικά στον Λυκαβηττό και στην συνέχεια στον Υμηττό, έγιναν συγκρούσεις με τα ΜΑΤ.

Επί δημαρχίας και προεδρίας Δημήτρη Αβραμόπουλου οι εγκαταστάσεις του ραδιοφωνικού σταθμού μεταφέρθηκαν το 1999 από την οδό Λιοσίων στην Τεχνόπολη, στο Γκάζι. Την χρονιά εκείνη εκλέχτηκε ομόφωνα με ψήφους και της αντιπολίτευσης ο δικηγόρος Γιώργος Κουντούρης για να αναλάβει την αντιπροεδρία από το 1999 μέχρι το 2001.

Πολλοί γνωστοί Έλληνες δημοσιογράφοι συνεργάστηκαν με τον σταθμό, όπως η Όλγα Τρέμη, η Έλενα Κατρίτση και άλλοι, όπως επίσης και παραγωγοί του ραδιοφώνου, όπως ο Ιωσήφ Αβράμογλου, ο Άκης Εβένης και ο Γιώργος Πολυχρονίου.

Στις 24 Μαΐου 2001, νομιμοποιήθηκε η λειτουργία του σταθμού, βάσει της 12864/Ε απόφασης του Υπουργείου Τύπου με συχνότητα εκπομπής τους 98,4 FM. Ωστόσο, σχεδόν ένα χρόνο αργότερα, λόγω πιθανών προβλημάτων παρεμβολών, διορθώθηκαν οι συχνότητες των πρώτων 20 αδειοδοτημένων ραδιοσταθμών με τον συγκεκριμένο να μεταφέρεται στη συχνότητα 98,3.